Мурат I је поразио и заузео западну Тракију, Димотика је пала 1361. године, Једрене 1362. године, а Пловдив 1363. године. Сви ови градови су се налазили у долини реке Марице. Страх се ширио Византијом, толико да је у Цариграду сазрео став да се Турцима мирно преда Галипоље да би се задовољили. Годину дана после тога, Мурат осваја Кумуцину и долази све ближе до манастира на Светој гори. Пљачкашки походи које је Мурат слао ка западу су пустошили земљу деспота Угљеше Мрњавчевића. Према тврђењу Мавра Орбина, Угљеша је неколико пута имао успеха у одбијању ових напада. Серски деспот је добио помоћ свог брата, краља Вукашина, и сукоб се десио на реци Марици 26. септембра 1371. године када је победио Мурат и тако коначно извршио велику прерасподелу снага на Балканском полуострву.